SV-byråd Inga Marte Thorkildsen raser mot private barnehagelederes millionlønn. Hennes egen lønnslipp lyder på 1.228.514.

Det er ikke vanskelig å være enig med Inga Marte Thorkildsen i at «skattebetalernes penger skal gå til barna, ikke til velferdsprofitører». Men hvor kommer SV-byrådens egen lønn fra? Jo, så sannelig. Skattebetalerne.

Hele venstresida - Arbeiderpartiet, SV og Rødt - utbasunerer at de vil bekjempe økte forskjeller. Så hvorfor gjør de ikke noe med sine egne eliters lønnsvilkår? Eller er det kanskje minimal forskjell på en sjukepleiers lønn på 400.000 og byrådens tre ganger så høye lønn? Det må man strengt tatt være byråd for å tro på.

Hvor bør lønnsnivået ligge? La meg tenke høyt, og antyde 800.000 for topplønningene. Byrådsleder Johansen (Ap) og ordfører Marianne Borgen (SV) tjener i dag 1.365.016. Pinlig.

Rødt foreslår ved enhver anledning endringer i systemet, og jeg er klar over at det er Arbeiderpartiet som stritter imot. Likevel – her må det være mulig å instruere rørleggeren Raymond Johansen. Venstresida har flertall i Oslo bystyre. Det er jo bare å vedta det!

«Walk it like you talk it», heter det i et amerikansk ordtak. Nettopp. Venstresida har ifølge målingene et solid grep om hovedstaden, men tro meg: Vi snakker boost i oppslutninga om venstre-eliten lar handling følge tomme ord om å minske de økte forskjellene.

Nåværende praksis er omtrent like selvmotsigende som Trine Skei Grandes oppførsel for tida. Venstrelederen, som heier på ungdommen som vil lenke seg i sivil ulydighet mot den regjeringa hun sjøl sitter i. Spådom: Det er bare et tidsspørsmål før Venstre ser 1-tallet på gallupen.